b"\n_START_ARTICLE_\nViola da gamba\n_START_SECTION_\nAjalugu\n_START_PARAGRAPH_\nVihuelistid hakkasid oma instrumenti poognaga m\xc3\xa4ngima 15. sajandi teisel poolel. Kahe v\xc3\xb5i kolme aastak\xc3\xbcmne jooksul arenes sellest aga v\xc3\xa4lja t\xc3\xa4iesti uus poognaga keelpill, milles s\xc3\xa4ilisid mitmed vihueela omadused: lame tagaosa, teravad sissel\xc3\xb5iked k\xc3\xbclgedel, krihvid, \xc3\xb5hukesed k\xc3\xb5lakasti k\xc3\xbcljed ja identne h\xc3\xa4\xc3\xa4lestus, millest tuleneb ka selle originaalnimetus vihuela de arco; arco t\xc3\xa4hendab hispaania keeles poognat.\n_START_SECTION_\nT\xc3\xbc\xc3\xbcpe\n_START_PARAGRAPH_\nGambasid esineb kuues suuruses: pardessus de viole (on v\xc3\xa4ga haruldane; seda ei olnud olemas enne 18. sajandit), sopran, alt, tenor, bass ja kontrabass. Sopran on umbes viiulisuurune, kuid s\xc3\xbcgavama k\xc3\xb5lakastiga. Tavaline bassgamba on veidi v\xc3\xa4iksem kui t\xc5\xa1ello. Inglased tegid aga v\xc3\xa4iksemaid gambasid, mida nimetatakse division viol'ideks, ning veel v\xc3\xa4iksemaid lyra viol'eid. Saksa bassgambad olid suuremad kui prantsuse omad, mis olid m\xc3\xb5eldud generaalbassi m\xc3\xa4ngimiseks. Sarnased instrumendid on ka baryton ja viola d'amore, kuigi viimast m\xc3\xa4ngitakse l\xc3\xb5ua all nagu vioolat.\n_START_SECTION_\nH\xc3\xa4\xc3\xa4lestus\n_START_PARAGRAPH_\nGamba standardh\xc3\xa4\xc3\xa4lestus on kvartides, suure tertsiga keskel (nagu ka renessansiaegsetel lautodel). Bassgambade h\xc3\xa4\xc3\xa4lestus alustades madalaimast on D-G-C-E-A-D (seitsmekeelelistel on lisaks veel madal A). Tenorgambade h\xc3\xa4\xc3\xa4lestus on G-C-F-A-D-G (kuigi renessansiaegsetel tenorgambadel oli see tavaliselt A-D-G-B-E-A). Soprangamba h\xc3\xa4\xc3\xa4lestus on bassgambast oktav k\xc3\xb5rgemal._NEWLINE_Muid h\xc3\xa4\xc3\xa4lestusi kasutati tihti, ise\xc3\xa4ranis soolopillina m\xc3\xa4ngitaval lyra viol'il. See v\xc3\xb5imaldas kasutada mitut tehnikat, sealhulgas v\xc3\xb5tta akorde ja m\xc3\xa4ngida pizzicato't, mida siiski seltskondlikul musitseerimisel ei kasutatud. (\xc3\x9cks tollaseid ebatavalisi pizzicato stiile oli ka thump.) Lyra viol'i muusika oli tavaliselt kirjutatud tabulatuuris. Sellist muusikat l\xc3\xb5id tohutul hulgal nii tuntud kui ka anon\xc3\xbc\xc3\xbcmsed heliloojad._NEWLINE_Suur osa gambamuusikast on p\xc3\xa4rit ajast enne v\xc3\xb5rdtempereeritud h\xc3\xa4\xc3\xa4lestuse kasutuselev\xc3\xb5ttu.\n_START_SECTION_\nViola da gamba t\xc3\xa4nap\xc3\xa4eval\n_START_PARAGRAPH_\nT\xc3\xa4nap\xc3\xa4eval on gamba \xc3\xa4ratanud huvi eriti amat\xc3\xb6\xc3\xb6ride seas. Selle p\xc3\xb5hjuseks v\xc3\xb5ib olla m\xc3\xb5istliku hinnaga instrumentide k\xc3\xa4ttesaadavus firmadelt, kes kasutavad automatiseeritud tootmisliine, ning samuti kergem ligip\xc3\xa4\xc3\xa4s muusikav\xc3\xa4ljannetele. Gamba on sobilik instrument ka t\xc3\xa4iskasvanuna pillim\xc3\xa4ngu alustanutele. Percy Scholes kirjutas, et gambarepertuaar kuulub ajastusse, mis n\xc3\xb5udis pigem lihtsalt muusikuks olemist kui virtuoossust._NEWLINE_Gambam\xc3\xa4ngust huvitatutele on loodud palju \xc3\xbchinguid. Esimene neist oli The Viola da Gamba Society, mis asutati Ameerika \xc3\x9chendriikides 1948. aastal ja millel on \xc3\xbclemaailmne liikmeskond. Hiljem on sarnaseid organisatsioone loodud ka muudes riikides._NEWLINE_Viini \xc3\xbclikoolis kui vanaaegsete pillide taass\xc3\xbcnni keskuses loodi ajalooliste muusikainstrumentide elav muuseum. Rohkem kui 100 vanaaegsest pillist, mille hulgas ka ligikaudu 50 ajaloolist m\xc3\xa4ngitavat viola da gambat, koosneva koguga pandi alus uuele muuseumile \xe2\x80\x93 The Orpheon Foundation Museum of Historical Instruments. K\xc3\xb5iki selle muuseumi instrumente m\xc3\xa4ngib barokkorkester Orpheon v\xc3\xb5i muusikud, kes saavad sealt instrumendi endale alaliselt \xc3\xbc\xc3\xbcrida. Muuseumi kogusse kuuluvaid muusikariistu demonstreeritakse ka ajutistel n\xc3\xa4itustel. Neid \xc3\xb5pitakse m\xc3\xa4ngima ja neist teevad koopiaid viiulimeistrid, t\xc3\xa4iendades inimkonna teadmisi selle pilli, tema kujude ja erinevate valmistamistehnikate kohta."